Twee sterf in ‘lukrake skietery’ tydens taxi-geweldFoto: ANA JP Smith, burgemeesterskomiteelid van veiligheid en sekuriteit, het gesê twee insittendes van ŉ taxi is omstreeks 5:50 op die hoek van St. Patricksweg en St. Stephenslaan in Seawinds doodgeskiet. “Die rede is nie in dié stadium bekend nie,” het Smith gesê. Robert Daniels, woordvoerder van die Wes-Kaapse departement van gesondheid, het die voorval bevestig en gesê die twee mans is tydens ŉ voorval van taxi-geweld en “lukrake skietery” doodgeskiet. Hy het gesê ŉ ambulans van die provinsiale nooddienste het in die middel van die skietery beland en moes deur die polisie uit die gebied begelei word. Volgens Smith drom ongeveer 500 mense in die gebied saam wat almal deelneem aan die gewelddadige gevegte. Hy het bevestig dat die polisie, verkeersbeamptes en nooddienste op die toneel is. Smith het gesê die geweld het Woensdag uitgebreek toe taxi-eienaars geëis het dat hul voertuie wat deur Stad Kaapstad geskut is, vrygestel word. ŉ Gebou in Burgstraat is met ŉ petrolbom gegooi, maar geen beserings is aangemeld nie. Donderdagoggend teen 07:00 is 25 mense in hegtenis geneem. Hulle word op aanklag van intimidasie by die Steenberg-polisiestasie aangehou.